Na temelju članka 54. stavka 1. Zakona o ustanovama („Narodne novine“ broj 76/93, 29/97, 47/99, 35/08) te članka 98. Zakona o odgoju i obrazovanju u osnovnoj i srednjoj školi („Narodne novine“ broj 87/08, 86/09, 92/10, 105/10, 90/11, 5/12, 16/12, 86/12, 94/13, 136/14 – RUSRH, 152/14, 7/17) Školski odbor Osnovne škole Stjepana Antolovića uz prethodnu suglasnost Županije Vukovarsko – srijemske,KLASA:602-02/17-01/61 URBROJ:2196/1-03-17-2 od 21. rujna 2017. na sjednici dana 3.11.2017. jednoglasno s 4 glasa za donosi:

**ODLUKU O IZMJENAMA I DOPUNAMA STATUTA**

**OSNOVNE ŠKOLE STJEPANA ANTOLOVIĆA OD 11. 5. 2016.**

Članak 1.

Članak 30. mijenja se i glasi:

„Predlaganje i izbor kandidata za članove Školskog odbora iz reda učitelja i stručnih suradnika obavlja se na sjednici Učiteljskog vijeća.

Sjednicu Učiteljskog vijeća saziva ravnatelj.

Kandidate za članove Školskog odbora iz reda učitelja i stručnih suradnika može predložiti svaki član Učiteljskog vijeća koji je nazočan na sjednici Učiteljskog vijeća.

Svaki član Učiteljskog vijeća može i sam istaknuti svoju kandidaturu.

Kandidatom se smatra svaki učitelj i stručni suradnik koji je prihvatio kandidaturu ili koji je sam istaknuo svoju kandidaturu.“

Članak 2.

Članak 31. mijenja se i glasi:

„Izbori kandidata za članove Školskog odbora iz članka 30. trebaju se provesti najkasnije 45 dana prije isteka mandata članova Školskog odbora, a pri predlaganju i izboru mora se voditi računa o spolnoj zastupljenosti kandidata.

O izborima se vodi zapisnik.“

Članak 3.

Članak 32. mijenja se i glasi:

„Glasovanje je pravovaljano ako je glasovanju pristupila natpolovična većina članova Učiteljskog vijeća.

O kandidatima za članove Školskog odbora članovi Učiteljskog vijeća glasuju javno, dizanjem ruku, a glasa se po redoslijedu kako su kandidati predlagani.

Dva kandidata koja su dobila najveći broj glasova čine prijedlog Učiteljskog vijeća.“

Članak 4.

Članak 33. mijenja se i glasi:

„U slučaju da dva ili više kandidata dobiju jednaki broj glasova, glasovanje za te kandidate se ponavlja sve dok jedan od kandidata ne dobije veći broj glasova.“

Članak 5.

Članak 34. mijenja se i glasi:

„Zapisnik sa sjednice Učiteljskog vijeća i imenima izabrana dva člana Školskog odbora iz reda Učiteljskog vijeća dostavlja se ravnatelju najkasnije 3 dana nakon održane sjednice Učiteljskog vijeća, a jedan primjerak zapisnika stavlja se na oglasnu ploču u zbornici Škole.“

Članak 6.

Članak 35. mijenja se i glasi:

„Ravnatelj Škole dužan je izvijestiti Vijeće roditelja o potrebi izbora predstavnika Vijeća roditelja u Školski odbor i upoznati ih s odredbama ovog Statuta i načinom izbora.„

Članak 7.

Članak 36. mijenja se i glasi:

„Vijeće roditelja bira jednog člana Školskog odbora na sjednici Vijeća roditelja.

Roditelji za člana Školskog odbora iz svojih redova ne mogu kandidirati radnika Škole.

Svaki roditelj, član Vijeća, nazočan na sjednici Vijeća roditelja može istaknuti svoju kandidaturu ili predložiti drugog roditelja iz reda Vijeća roditelja za članstvo u Školskom odboru.

Kandidatom se smatra svaki roditelj koji je prihvatio kandidaturu ili koji je istaknuo svoju kandidaturu.

O izborima se vodi zapisnik.“

Članak 8.

Članak 37. mijenja se i glasi:

„Za člana Školskog odbora iz reda Vijeća roditelja izabran je kandidat za kojeg je glasovala većina nazočnih roditelja članova Vijeća roditelja javnim glasovanjem, dizanjem ruku.

Glasovanje je pravovaljano ako je glasovanju pristupila natpolovična većina članova Vijeća roditelja.

Kandidat koji dobije najveći broj glasova, čini člana Školskog odbora ispred Vijeća roditelja.

U slučaju da dva ili više kandidata dobiju jednaki najveći broj glasova, glasovanje za te kandidate se ponavlja sve dok jedan od kandidata ne dobije veći broj glasova.“

Članak 9.

Članak 38. mijenja se i glasi:

„Zapisnik sa sjednice Vijeća roditelja s imenom izabranog člana Školskog odbora obvezno se dostavlja ravnatelju najkasnije u roku od tri dana od dana provedenih izbora, a jedan primjerak zapisnika se stavlja na oglasnu ploču u zbornici Škole. „

Članak 10.

U Statutu Osnovne škole Stjepana Antolovića briše se stavak 4. članka 60.

Članak 11.

Članak 106. mijenja se i glasi:

„Izostanak učenika s nastave, u slučaju pravodobnog zahtjeva roditelja, može odobriti:

– učitelj za izostanak tijekom nastavnoga dana,

– razrednik za izostanak do tri (pojedinačna ili uzastopna) radna dana,

– ravnatelj za izostanak do sedam (uzastopnih) radnih dana,

– učiteljsko vijeće za izostanak do petnaest (uzastopnih) radnih dana,

Pravodobnim zahtjevom roditelja za izostanak učenika s nastave prema stavku 1. ovoga članka smatra se :

-usmeni ili pisani zahtjev učitelju najkasnije neposredno prije početka nastave za izostanak tijekom nastavnoga dana, a pisani zahtjev razredniku za izostanak do tri pojedinačna ili uzastopna radna dana najkasnije jedan dan prije izostanka,

- pisani zahtjev ravnatelju za izostanak najkasnije tri dana prije izostanka,

- pisani zahtjev učiteljskom vijeću najkasnije osam dana prije izostanka.

Roditelj može, više puta godišnje, opravdati izostanak svoga djeteta u trajanju do tri radna dana, a za koje nije pravodobno podnesen zahtjev za odobrenjem sukladno stavcima 1. i 2. ovoga članka.

Opravdanost izostanka s nastave zbog zdravstvenih razloga u trajanju duljem od tri radna dana uzastopno dokazuje se liječničkom potvrdom.

Izostanak učenika s nastave može se opravdati i odgovarajućom potvrdom nadležne institucije, ustanove ili druge nadležne fizičke ili pravne osobe (Ministarstvo unutarnjih poslova, sud, nadležni centar za socijalnu skrb, ustanova u koju je učenik uključen zbog pružanja pomoći ili dijagnostike, škola s umjetničkim programima, škola stranih jezika, učenički dom, sportski klub, kulturno-umjetničko društvo, kazalište u koje je učenik uključen, specijalistička ordinacija u kojoj je obavljen pregled ili dijagnostička pretraga i drugo), uključujući i e-potvrdu o narudžbi za pregled u zdravstvenoj ustanovi.

Neopravdanim izostankom učenika s nastave smatra se izostanak koji nije odobren ili opravdan sukladno odredbama stavaka 1., 2,. 3., 4. i 5. ovoga članka.

Izostanak učenika s nastave prema stavcima 3., 4. i 5. ovoga članka obvezno je opravdati dostavljanjem razredniku ispričnice roditelja, liječničke potvrde ili odgovarajuće potvrde nadležne institucije najkasnije u roku od pet dana od povratka učenika na nastavu.“

Članak 12.

Članak 173. briše se.

Članak 13.

Ova Odluka o izmjenama i dopunama statuta stupa na snagu danom objave na oglasnoj ploči Škole.

Predsjednik Školskog odbora

Željko Mlatković,prof.

Ova Odluka o izmjenama i dopunama statuta objavljena je na oglasnoj ploči Škole 3.11.2017.

Ravnateljica

Marija Grgurovac, mag.prim.educ.

KLASA:012-03/17-01/1

URBROJ:2188-24-08-17-1